Inperkingsregulasies volgende week hersien(Foto: Michele Spatari/AFP) Dr. Joe Phaahla, minister van gesondheid, sê die nasionale koronavirusbevelsraad en die kabinet sal deur die loop van volgende week vergader oor enige moontlike verandering aan inperkingsregulasies. Die minister sê daar sal nie net gekyk word na die getal nuwe gevalle nie, maar ook na die uitwerking op die gesondheidstelsel, risiko’s wat met die ekonomie verband hou, asook sosiale gedrag. “In hierdie stadium is ons nie ŉ posisie om te sê watter veranderings daar moontlik kan wees nie.” Die minister het Vrydag by die departement se weeklikse mediakonferensie ook gesê die getal kinders jonger as vyf wat in hospitale met Covid-19 is, is gaandeweg besig om af te neem. Volgens Phaahla het die syfer reeds afgeneem van ŉ aanvanklike 21% na 14% twee weke gelede. Dit staan in hierdie stadium op nagenoeg 7%. Daar is ook geen aanduidings dat kinders tydens die vierde vlaag ernstiger siek word of selfs sterf nie. In die meeste gevalle word die virus steeds toevallig opgetel nadat kinders weens ander siektetoestande in die hospitaal opgeneem en as roetine vir Covid-19 getoets word. “Daar is werklik geen rede tot groot kommer nie,” sê die minister. Voorlopige data wys egter die Omikron-variant is hoogs aansteeklik, hoewel dit in hierdie stadium nie lyk of dit ernstiger siekte veroorsaak nie. Kenners sê meer data is egter nodig om die vermoede te bevestig. Die reproduktiewe koers van die virus – met ander woorde die koers waarteen een mens ŉ ander kan aansteek – staan nou op gemiddeld 2,5. Dit is die hoogste koers wat nog tydens die pandemie ondervind is. In Gauteng, tot dusver die episentrum van nuwe gevalle, staan die reproduktiewe koers reeds op drie. Die nuwe Omikron-variant is nou ook verantwoordelik vir meer as 80% van Covid-19-gevalle, sê Phaahla. Simptome verskil nie veel van vorige variante nie en sluit in ŉ krapperige keel, koors, hoes, diarree en braking. Talle kinders wat Covid-19 opdoen toon geen respiratoriese simptome nie, sê Phaahla. Entstowwe Volgens die minister is dit in hierdie stadium ŉ opdraande stryd om jong mense te oorreed om ingeënt te word – veral diegene tussen 18 en 25 jaar oud. “Hoewel ons goeie dekking van ouer mense het, daag jong mense nie in groot getalle op nie.” Hy het ŉ beroep op jong mense gedoen om nie na “anti-inentingstories op sosiale media te luister nie”. “[Inenting] is werklik die beste beskerming op die pad vorentoe.” Phaahla sê die getal dosisse wat daagliks toegedien word, het gedaal van sowat 290 000 per dag ŉ paar weke gelede, tot tussen 130 000 en 160 000. Suid-Afrika behoort Vrydag die 27 miljoen-kerf vir dosisse entstof toegedien verby te steek en sowat 43% van volwassenes het in hierdie stadium al minstens een dosis van die entstof ontvang. Entstowwe teen Covid-19 blyk ook steeds doeltreffend te wees teen die Omikron-variant van die koronavirus en nagenoeg 70% van mense wat tans in hospitale vir die behandeling van die virus opgeneem word, is nie ingeënt nie. “Die hospitale se syfers wys dat diegene wat ingeënt is, veel beter beskerm word.” Dr. Michelle Groome, verbonde aan die Nasionale Instituut vir Oordraagbare Siektes (Nios), sê hospitaalopnames word ook gesien in ouderdomsgroepe met laer inentingsyfers en hoewel daar aanvanklik heelwat hospitaalopnames van kinders jonger as vyf was, word daar nou ŉ toename in hoër ouderdomsgroepe ondervind. Die Suid-Afrikaanse Gesondheidsproduktebeheerraad (Sahpra) het intussen ŉ tweede dosis van die Pfizer-entstof vir kinders tussen 12 en 17 jaar oud goedgekeur. Volgens dr. Nicholas Crisp, adjunkdirekteur-generaal van die departement van gesondheid, het Suid-Afrika aanvanklik ŉ konserwatiewe benadering hieroor gevolg nadat voorvalle van miokarditis (inflammasie van die hartspier) onder veral jong seuns aangemeld is en wou verseker daar is nie enige veiligheidsrisiko’s nie. Navorsing wys egter dat die miokarditis-koers ná inenting dieselfde is as onder die algemene bevolking, terwyl daar ŉ toename in die getal voorvalle van jong mense met miokarditis is wanneer hulle Covid-19 opdoen. Kinders tussen 12 en 17 jaar oud kan dus nou ŉ tweede dosis Pfizer-entstof ontvang. Wat betref versterkende dosisse (“booster shots”) sal daar volgens Crisp in die nuwe jaar in alle erns daarmee afgeskop word. ŉ Bykomende dosis van die Pfizer-entstof kan ses maande ná die tweede gewone dosis toegedien word. Dit beteken bykomende dosisse kan ná 28 Desember toegedien word – ses maande nadat die eerste dosisse van die Pfizer-entstof hier toegedien is. Gesondheidswerkers het reeds begin om versterkingsdosisse van die Johnson&Johnson-entstof (J&J) te kry en ŉ besluit oor soortgelyke dosisse vir die res van die bevolking sal binne die volgende week geneem word.